مہجورنہ شٲعری منز کٲشرِ زنانہ ہُند خط و خال ژھارنہٕ خٲطرٕ چھُ تمٔۍ سٕندٮ۪ن تاشوقہٕ وَژنن تہٕ تِمن دۅن وَژنَن پیٹھ یِمن ہُند گۅڈَے تذکرٕ سپُد تٔکۍیہ کرُن ضروٗری۔ تاہم چھَنہٕ تسٕندِس کلامَس منزکٲشرٮ۪ن زنانن ہٕندِ پۅشاکٕچ ژینہٕ وَن تام تہ میلان ۔ تعُجب چھُ زِ رسول میر ییتہ فارسی ادبہٕ کٮ۪و ناگو منزٕ تریش چٮ۪تھ، فارسی تلمیحات، تراکیب تہٕ محاکات ورتاوان چھُ، تَتہ چھُ تسُند معشوق خٲلِص کٲشرِگٔہنہٕ سٍتۍ پان پٲراوان ۔تمٔۍ چھِ یِم چیز تخیلچہ کوندِ منزپٔیِتھ ورتٲوۍمٕتۍ۔رۅنہ گۅڈ ،سٲلۍ، چھٲلۍ ،کنہٕ پھول، ٹاکٲنۍ ، زٲلۍ وانکہٕ،پھُلکٲرۍ،ہنگہٕ طوٗمار،باؤٹ ،گوشوارٕ، چاردان،کنٹھٕ مال تہٕ بِندرٕ بیترِ۔مہجورن چھُنہٕ تالہٕ رَز، دوٗرتہٕ زٲلۍ وانکو ورٲے کُنہ تہ یِتھِ پٲراوٕکہ چیزُ ک ناو ہیوتمُت ،تسُند محبوٗب چھُ سیود سادٕ تہٕ قدرتی حُسنُک پیکر دراصل چھِ مہجورنس کلامس منززنانہ ہٕندۍ جذباتھ رقٕص کران۔یہ کلامہٕ چھُ زنانہ ہٕندِ حُسنہٕ تہٕ حزنُک سنگم۔ سُہ چھُنہٕ کٲشرِ زنانہ ہٕندۍ خط و خال بدنہٕ کٮ۪و آکارو سٍتۍوۅتلاوان بلکہ تسٕندٮ۪و دَم پھُٹۍ گٲمتٮ۪ن جذباتن ہٕندِاظہارٕسٍتۍ۔ تسٕندِس کلامَس منز چھے کٲشرِ زنانہٕ اَزلے حسین ۔ظٲہری پٲراوٕ ر وستُے ،مٔژھِج ،شرمدار، مٮ۪حنتی،سماجٕچ لتہٕ داس، شفیق تہٕ ہمدرد مٲج، رازٕ بومبرٕ سٕنزلولٕر، یوسُف شِہٕنۍ حبہ خاتوٗن،شِو یوگنۍ للہٕ دٮ۪د،فٲنی سرایہ ہٕنز شوٗب تہٕ یاوَن رایس سرپادن تَل تراوَن واجینۍ۔ یٔہے حافظ سٕنز سیاہ چشمہٕ واجینۍ ، اقبال سٕنز "لار رُخ، سمن برے"تہٕ غٲلب سٕنز "بُت کشمیر" چھے ،مہجور نہ شٲعری منز وٮ۪داکھ دِوان دِوان سینس کٔنۍ ڈکھٕ تھٔوِتھ ،جانِ مَنس پٮ۪ٹھ یِنہٕ پتہٕ باکہٕ ژھٹنہٕ کِس یتھ اندازَس منز جُرت ہیوٗ ہاوٕنۍ ہٮ۪وان